《客有题问政丹房云长松露鹤巢古树穴苍鼠喜而作为五言 其四》
明代·唐桂芳

山川铲削痕，开辟自太古。孤筇逐春风，翩翩燕方乳。

楼台付劫灰，池馆尽荒莽。得非群仙居，下令六丁取。

老生夙昔游，岁运机发弩。相将把紫箫，月明教鹤舞。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。